Draumur íslenska karlalandsliðsins í körfubolta um sæti á HM í fyrsta sinn í sögu liðsins lifir enn. Íslenska liðið vann baráttusigur gegn Úkraínu í gær. Elvar Már Friðriksson leikmaður liðsins segist ekki hafa látið sig dreyma um að liðið kæmist í þessa stöðu.
Ísland mætti Úkraínu í Ólafssal á Ásvöllum í gær og hafði betur í framlengingu eftir æsispennandi viðureign 91-88. Íslenska liðið fékk tiltölulega stuttan undirbúning fyrir leikina tvo í þessum glugga, og úkraínska liðið býr að afar sterkum leikmönnum. Elvar Már Friðriksson skoraði 27 stig í leiknum, en allir leikmenn lögðu sitt að mörkum, og liðsheildin skilaði sigrinum.
Ísland er nú í þriðja sæti L-riðils undankeppninnar með fjóra sigra eftir sex leiki, og mætir Georgíu í nóvember en þrjú efstu liðin í riðlinum fá sæti á HM. Elvar segir ótrúlegt að hugsa til þess hve langt íslenska liðið er komið á stuttun tíma, og að draumurinn um HM sæti lifi enn.
Karlalið Fylkis tryggði sér sæti í Bestu deild karla í fótbolta í gær með öruggum 5-1 sigri gegn Gróttu í fyrstu deildinni. Þetta var tíundi sigur Fylkis í röð í deildinni en liðið er nú með 45 stig á toppnum og ljóst að úrvalsdeildarsætið er þeirra. Þá varð einnig ljóst í gær að KV fellur úr fyrstu deildinni eftir að hafa gert markalaust jafntefli við Þór á Akureyri. Fimm leikir eru í Bestu deild karla í dag. Hæst ber að nefna stórleik KA og Víkings á Akureyri en fjórum stigum munar á liðunum í öðru og þriðja sæti deildarinnar.
Íslenska karlalandsliðið í körfubolta vann frækinn sigur á Úkraínu í Hafnarfirði í gærkvöld. Draumurinn um að komast á HM í fyrsta sinn lifir því enn. 